پرینکا گاندھی

پرینکا گاندھی واڈرا 12 جنوری، 1972ء کو نئی دہلی میں پیدا ہوئی۔ بھارت کے پانچویں وزیر اعظم راجیو گاندھی اور انڈین نیشنل کانگریس پارٹی کی سابق صدر سونیا گاندھی کی بیٹی اور سابق کانگریس صدر راہل گاندھی کی بہن ہیں۔ بھارت کے نامی گرامی تاجر رابرٹ واڈرا کی شریکِ حیات ہیں۔ ان دونوں سے ایک بیٹا ہے جس کا نام ریحان گاندھی واڈرا اور ایک بیٹی میرایہ ہے۔ ان کا تعلق سیاست کے سب سے مضبوط اور تاریخی گھرانے نہرو گاندھی خاندان سے ہے۔ 23 جنوری 2019ء کو انہیں آل انڈیا کانگریس کا جنرل سکریٹری منتخب کیا گیا اور 2019ء کے عام انتخابات کے لیے مشرقی اترپردیش کی کمان ان کے ہاتھوں میں دے دی گئی۔

ابتدائی زندگی اور تعلیم 
پرینکا واڈرا بھارت کے سابق وزیر اعظم راجیو گاندھی کی بیٹی، انڈین نیشنل کانگریس کے موجودہ صدر راہل گاندھی کی بہن اور متحدہ ترقی پسند اتحاد کی سربراہ سونیا گاندھی کی دوسری اولاد ہے۔ ان کی دادی اندرا گاندھی اور پردادا جواہر لال نہرو بھی بھارت کے وزیر اعظم رہے ہیں۔ دادا فیروز گاندھی بھارتی پارلیمان کے رکن تھے اور پردادا کے والد، موتی لال نہرو بھارت کی جنگ آزادی کے ایک اہم رہنما تھے۔

پرینکا نے اپنی تعلیم ماڈرن اسکول اور جیسس اینڈ میری، نئی دہلی سے حاصل کی اور بعد ازاں دہلی یونیورسٹی سے علم نفسیات میں گریجویشن اور 2010ء میں بودھ مطالعات میں ایم اے کیا۔

سیاسی زندگی 
پرینکا گاندھی شروع سے ہی اپنے بھائی راہل گاندھی اور ماں سونیا گاندھی کی انتخابی مہم میں شریک رہی لیکن خود سیاست میں آنے سے گریز کیا۔ پرینکا نے دونوں کے لیے بالترتیب امیٹھی اور رائے بریلی میں انتخابی تشہیر کی۔

پرینکا کی خاص بات یہ ہے کہ ان کے اجلاس میں لوگوں کا جم غفیر اکٹھا ہوتا ہے اور ان دونوں اضلاع میں ان کو ہاتھوں ہاتھ لیا جاتا ہے۔ امیٹھی میں ہر جگہ "امیٹھی کی بٹیا، امیٹھی کا ڈنکا" جیسے نعرے سنائی دیتے ہیں۔
بھارت کے عام انتخابات، 2004ء میں وہ اپنی والدہ سونیا گاندھی کے ساتھ شانہ بشانہ کھڑی تھیں اور بھائی راہل گاندھی کی انتخابی مہم کی وہ خود نگرانی کر رہی تھی۔
23 جنوری 2019ء کو انہوں نے رسمی طور پر کانگریس میں شمولیت اختیار کی اور ان کو کانگریس کا جنرل سکریٹری بنایا گیا اور آنے والے انتخابات کے لیے مشرقی اتر پردیش کی کمان سونپی گئی۔

ذاتی زندگی 
18 فروری 1997ء کو 10 جن پتھ، گاندھی ہوم میں پرینکا کی شادی رابرٹ واڈرا سے ہوئی جو دہلی کے کامیاب تاجر ہیں۔ ان کی دو اولادیں ہیں؛ بیٹا ریحان اور بیٹی میرایہ۔ پرینکا گاندھی نے اب بدھ مت اختیار کر لیا ہے۔

حوالہ جات 

1972ء کی پیدائشیں
اکیسویں صدی کی بھارتی خواتین سیاست دان
اکیسویں صدی کے بھارتی سیاست دان
بقید حیات شخصیات
بیسویں صدی کی بھارتی سیاست دان خواتین
بیسویں صدی کے بھارتی سیاست دان
بھارتی بدھ شخصیات
دہلی سے انڈین نیشنل کانگریس کے سیاست دان
دہلی کی خواتین سیاست دان
فاضل جامعہ دہلی
نئی دہلی کی شخصیات
نہرو گاندھی خاندان
ہندومت سے بدھ مت قبول کرنے والی شخصیات
اکیسویں صدی کی بدھ شخصیات
ویکی ڈیٹا سے مطابقت رکھنے والی مختصر تفصیل